

**สรุปการประชุมสภาปฏิรูปแห่งชาติ ครั้งที่ ๑๓/๒๕๕๘ วันอังคารที่ ๓ มีนาคม ๒๕๕๘**

เริ่มประชุม เวลา ๑๑.๑๓ นาฬิกา

เมื่อครบองค์ประชุมแล้ว นายเทียนฉาย กีระนันทน์ ประธานสภาปฏิรูปแห่งชาติ ศาสตราจารย์ บวรศักดิ์ อุวรรณโณ รองประธานสภาปฏิรูปแห่งชาติ คนที่หนึ่ง และนางสาวทัศนา บุญทอง รองประธาน สภาปฏิรูป คนที่สอง ขึ้นบัลลังก์ รองประธานสภาปฏิรูปแห่งชาติ คนที่หนึ่ง กล่าวเปิดประชุม

จากนั้น ผู้ปฏิบัติหน้าที่ประธานของที่ประชุมได้แจ้งให้ที่ประชุมรับทราบรายงานของคณะกรรมาธิการยกร่างรัฐธรรมนูญ

พลเอก เลิศรัตน์ รัตนวานิช กรรมาธิการยกร่างรัฐธรรมนูญ ได้รายงานความคืบหน้าของคณะกรรมาธิการยกร่างรัฐธรรมนูญ ซึ่งได้มีการพิจารณาร่างบทบัญญัติของรัฐธรรมนูญเป็นรายมาตราไปแล้วในส่วนที่ ๒ สภาผู้แทนราษฎร และส่วนที่ ๓ วุฒิสภา

ที่ประชุมรับทราบ

ต่อจากนั้น ผู้ปฏิบัติหน้าที่ประธานของที่ประชุมได้หารือต่อที่ประชุมเพื่อลงมติร่างพระราชบัญญัติสมัชชาคุณธรรมแห่งชาติ พ.ศ. .... ในการพิจารณารายงาน เรื่อง สมัชชาคุณธรรมแห่งชาติและ ร่างพระราชบัญญัติสมัชชาคุณธรรมแห่งชาติ พ.ศ. .... ของคณะกรรมาธิการการปฏิรูปคุณธรรม จริยธรรม และธรรมาภิบาล ซึ่งคณะกรรมาธิการวิสามัญกิจการสภาปฏิรูปแห่งชาติ พิจารณาเสร็จแล้ว ในการประชุม สภาปฏิรูปแห่งชาติ ครั้งที่ ๑๒/๒๕๕๘ วันจันทร์ที่ ๒ มีนาคม ๒๕๕๘

ที่ประชุมได้ลงมติเห็นชอบกับร่างพระราชบัญญัติสมัชชาคุณธรรมแห่งชาติ พ.ศ. .... ตามข้อบังคับฯ ข้อ ๑๐๗

ต่อมา ผู้ปฏิบัติหน้าที่ประธานของที่ประชุมได้เสนอให้ที่ประชุมพิจารณาระเบียบวาระที่ ๓ เรื่องที่คณะกรรมาธิการพิจารณาเสร็จแล้ว คือ รายงานการพิจารณาศึกษาของคณะกรรมาธิการปฏิรูปพลังงาน เรื่อง “การส่งเสริมยานยนต์ไฟฟ้าในประเทศไทย”

นายทองฉัตร หงศ์ลดารมภ์ ประธานกรรมาธิการได้เสนอรายงานสมาชิกฯ อภิปราย โดยมีประธานสภาปฏิรูปแห่งชาติและรองประธานสภาปฏิรูปแห่งชาติ คนที่สอง ได้ผลัดเปลี่ยนกันดำเนินการประชุม ที่ประชุมได้ลงมติเห็นชอบกับรายงานของคณะกรรมาธิการ และเห็นชอบกับความเห็นและข้อเสนอแนะของสมาชิกฯ ที่อภิปราย

**- ๒ -**

จากนั้น ผู้ปฏิบัติหน้าที่ประธานของที่ประชุมได้เสนอให้ที่ประชุมพิจารณาระเบียบวาระที่ ๖ เรื่องอื่นๆ คือ ให้ความเห็นชอบรายชื่อผู้ที่มีความเหมาะสม เป็นกรรมาธิการยกร่างรัฐธรรมนูญ แทนตำแหน่งที่ว่างลง ๑ ตำแหน่ง (ซึ่งยังมิได้บรรจุระเบียบวาระ)

เนื่องจากนางทิชา ณ นคร ได้ขอลาออกจากตำแหน่งกรรมาธิการยกร่างรัฐธรรมนูญ โดยมีผลตั้งแต่วันที่ ๒ มีนาคม ๒๕๕๘ เป็นต้นไป จึงเป็นอันพ้นจากตำแหน่งกรรมาธิการในคณะดังกล่าว ตามข้อบังคับฯ ข้อ ๑๑๕ (๒) ที่ประชุมจึงได้ดำเนินการคัดเลือกกรรมาธิการยกร่างรัฐธรรมนูญโดยการออกเสียงลงคะแนนลับ จากนั้นที่ประชุมได้ลงมติเลือก นายกอบศักดิ์ ภูตระกูล เป็นกรรมาธิการแทนตำแหน่งที่ว่างลง ทั้งนี้ผู้ปฏิบัติหน้าที่ประธานของที่ประชุมได้ปรึกษาที่ประชุมกรณีผู้ซึ่งได้รับการคัดเลือกต้องมีคุณสมบัติและไม่มีลักษณะต้องห้ามตามรัฐธรรมนูญ (ฉบับชั่วคราว) พุทธศักราช ๒๕๕๗ มาตรา ๓๓ หากปรากฏในภายหลังก่อนการประกาศแต่งตั้งกรรมาธิการยกร่างรัฐธรรมนูญว่าผู้ที่ได้รับการคัดเลือกขาดคุณสมบัติหรือมีลักษณะต้องห้ามให้ผู้ที่ได้รับคะแนนเสียงในลำดับถัดไปเป็นกรรมาธิการยกร่างรัฐธรรมนูญแทน ซึ่งที่ประชุมเห็นชอบ

เลิกประชุมในเวลา ๑๖.๔๕ น.

ข้อมูลจาก สำนักรายงานการประชุมและชวเลข

กลุ่มงานรายงานการประชุม